**Заштита на земјиштето од деградација**

Земјиштето, односно површинскиот растресит дел на Земјата е мошне значаен за егзистирањето на растителниот и животинскиот свет. Земјиштето, поточно почвите се многу важни како природни средини за разни растителни видови и за одгледување на разни животински видови. Ваквите површини, колку и да се големи, сепак, се ограничени. Дел од нив не можат да се користат од климатски причини, како на пример: во пустините владеат високи температури и нема доволни количевства вода; во поларните предели, поголемите географски широчини и на високите планини водата е во цврста состојба и се присутни ниски температури, на планините има големи наклони на земјиштето и недостиг на работна сила, а дел се мочурливи територии. Така, квалитетните површини за непосредно земјоделско производство се релативно мали, а проблемот на загадувањето и уништувањето на продуктивното земјиште станува поголем.

Загрозувањето и загадувањето на земјиштето се врши природно и антропогено.

Природно загрозување на земјиштето се врши низ процесот на ерозија на земјиштето и осиромашување на површинскиот слој.

Антропогено загрозување и загадување се врши со разни интервенции на човекот на површината на Земјата. Такви се:

-непрекинато ширење на градовите во простори со продуктивно земјиште;

-изградба на нови сообраќајници и индустриски капацитети;

-депонирање на отпадни материи;

-ерозија на земјиштето со сечење на шумите и изградба на градежни објекти;

-поголемото користење на хемиски средства во земјоделското производство;

-примена на отпадни води во процесор на земјоделското производство;

-отворање на големи површински рударски копови;

-депонирање јаловина од рудниците и од индустриското производство итн.

На овој начин настанува сериозен процес на загрозеност и загаденост на обработливите површини со материи што можат да бидат штетни за растителниот и животинскиот свет.

***Мерки за заштита***

Со зголемување на бројот на населението, се повеќе се загадуваат и загрозуваат земјоделските површини. Токму затоа, соодветно на процесите на загрозување и загадување на земјиштето, треба да се преземат мерки за негова заштита.

Непосредните мерки претпоставуваат:

-спречување сечење на шумите и интензивирање на процесите на пошумување заради намалување на ерозијата на земјиштето;

-избегнување градење на индустриски капацитети на продуктивно земјоделско земјиште;

-стручна употреба на минерални хемиски ѓубрива во земјоделското производство;

-соодветен избор на растителни сорти за конкретни територии, депонирање разни отпадни материи во специјални депонии за отпад;

-рециклирање на еднаш употребените материи итн.

Мерките за заштита на земјиштето треба да ги преземаат сите постојано и насекаде.